DA Den Europæiske Unions Tidende L 121/16

RÅDETS AFGØRELSE (EU) 2015/773

af 11. maj 2015

om nedsættelse af et udvalg for social beskyttelse og om ophævelse af afgørelse 2004/689/EF

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 160,

under henvisning til udtalelse fra Europa-Parlamentet, og

ud fra følgende betragtninger:

(1) Kommissionen fremsatte i sin meddelelse »En samordnet strategi til modernisering af den sociale beskyttelse« af 14. juli 1999 en række forslag med henblik på at styrke samarbejdet inden for social beskyttelse, bl.a. ved at nedsætte en gruppe af højtstående embedsmænd.

(2) Europa-Parlamentet bifaldt i sin beslutning af 16. februar 2000 Kommissionens meddelelse og nedsættelsen af en sådan gruppe.

(3) Rådet støttede i sine konklusioner af 17. december 1999 om styrkelse af samarbejdet om modernisering og forbedring af den sociale beskyttelse (1) Kommissionens forslag om at etablere en mekanisme for et styrket samarbejde som resultat af arbejdet i en gruppe af højtstående embedsmænd med henblik på gennemførelsen af denne aktion. Rådet understregede, at et sådant samarbejde bør omfatte alle former for social beskyttelse og om nødvendigt bør bistå medlemsstaterne med at forbedre og styrke deres sociale beskyttelsesordninger i overensstemmelse med deres nationale prioriteter. Det mindede også om medlemsstaternes kompetence med hensyn til udformning og finansiering af den sociale beskyttelse, og det tilsluttede sig de fire overordnede mål, som Kommissionen har fastlagt som led i indsatsen for at modernisere de sociale beskyttelsesordninger, nemlig at sørge for, at det kan betale sig at arbejde og at sikre en fast indkomst, at sikre pensionerne og gøre pensionsordningerne bæredygtige, at fremme social integration og at sikre bæredygtig sundhedspleje af høj kvalitet. Det understregede endvidere, at princippet om ligestilling mellem kvinder og mænd skal integreres i alle aktiviteter, som sigter mod disse fire mål. Endelig anerkendte Rådet, at de finansielle aspekter er fælles for alle disse mål.

(4) I konklusionerne fra Det Europæiske Råd i Lissabon den 23.-24. marts 2000 anerkendtes den betydning, social beskyttelse har i forbindelse med videreudvikling og modernisering af en aktiv og dynamisk velfærdsstat i Europa, og Rådet opfordredes til at styrke samarbejdet mellem medlemsstaterne gennem udveksling af erfaringer og god praksis på grundlag af forbedrede informationsnetværk.

(5) Det Europæiske Råd har på mødet i Nice og på efterfølgende møder tilsluttet sig det arbejde, der udføres af Udvalget for Social Beskyttelse for på unionsplan at fremme og styrke udveksling af politikker og koordinering af social beskyttelse.

(6) Udvalget for Social Beskyttelse, der blev nedsat ved Rådets afgørelse 2000/436/EF (2), som er ophævet og erstattet af Rådets afgørelse 2004/689/EF (3), har klart været til gavn som et rådgivende organ for såvel Rådet som Kommissionen og har aktivt bidraget til udviklingen af den åbne koordinationsmetode, der blev indført af Det Europæiske Råd i Lissabon den 23.-24. marts 2000. Udtalelsen fra Udvalget for Social Beskyttelse om »styrkelse af den åbne koordinationsmetode på det sociale område i forbindelse med Europa 2020-strategien«, der blev godkendt af Rådet den 17. juni 2011, bekræfter gyldigheden af målsætningerne for og værktøjerne i den åbne koordinationsmetode for sociale spørgsmål. Udvalgets rolle i den åbne koordinationsmetode bør afspejles i nuværende afgørelse.

(7) I sine konklusioner fra den 27. og 28. juni 2013 anførte Det Europæiske Råd, at Den Økonomiske og Monetære Unions sociale dimension bør styrkes. Som et første skridt er det vigtigt at forbedre overvågningen af og tage hensyn til den sociale og arbejdsmarkedsrelaterede situation i Den Økonomiske og Monetære Union, navnlig ved at anvende relevante sociale og beskæftigelsesmæssige indikatorer i det europæiske semester. Det er også vigtigt at sikre bedre samordning af beskæftigelsespolitikkerne og social- og arbejdsmarkedspolitikkerne med fuld respekt for de nationale beføjelser.

(8) I sine konklusioner fra den 24. og 25. oktober 2013 anførte Det Europæiske Råd, at samordningen af den økonomiske politik, beskæftigelsespolitikken og social- og arbejdsmarkedspolitikken vil blive styrket yderligere i overensstemmelse med de eksisterende procedurer, samtidig med at de nationale kompetencer respekteres fuldt ud. Det Europæiske Råd var af den overbevisning, at dette kræver, at der arbejdes videre med at styrke samarbejdet mellem de forskellige rådssammensætninger for at sikre sammenhæng mellem disse politikker i overensstemmelse med de fælles mål.

(9) Nærværende afgørelse bør afspejle det europæiske semesters udvikling og udvalgets rolle i denne proces. Navnlig fastsætter Rådets forordning (EF) nr. 1466/97 (4), at Det Økonomiske og Finansielle Udvalg, Udvalget for Økonomisk Politik, Beskæftigelsesudvalget og Udvalget for Social Beskyttelse skal høres inden for rammerne af Det Europæiske Semester, når det er relevant. Europa-Parlamentets og Rådets forordning (EU) nr. 1176/2011 (5) fastsætter endvidere, at de dybdegående undersøgelser, hvor det er hensigtsmæssigt, tager hensyn til eventuelle henstillinger eller opfordringer fra Rådet til medlemsstater. Den fastsætter også, at en korrigerende handlingsplan for enhver medlemsstat, for hvilken der er indledt en procedure i forbindelse med uforholdsmæssigt store ubalancer, tager hensyn til de politiske foranstaltningers økonomiske og sociale indvirkninger og skal være i overensstemmelse med de overordnede retningslinjer for den økonomiske politik og beskæftigelsesretningslinjerne.

(10) Udvalget og de EU-organer, der er involveret i samordningen af de økonomiske og sociale politikker, navnlig Beskæftigelsesudvalget, Det Økonomiske og Finansielle Udvalg og Udvalget for Økonomisk Politik, bør arbejde tæt sammen. Når det er hensigtsmæssigt og gensidigt aftalt mellem de involverede udvalg, kan udvalgets samarbejde med Beskæftigelsesudvalget, Det Økonomiske og Finansielle Udvalg og Udvalget for Økonomisk Politik omfatte tilrettelæggelsen af fælles møder, navnlig inden for rammerne af udvalgenes respektive roller i det europæiske semester.

(11) For at udvalget kan opfylde sit traktatfæstede mandat effektivt, og for at muliggøre den nødvendige fleksibilitet for at tilpasse tidsplanen for udvalgets aktiviteter, navnlig inden for rammerne af det europæiske semesters cyklus, bør forvaltningsbestemmelserne vedrørende udvalgets funktion revideres med effektivitet og kontinuitet for øje.

(12) Afgørelse 2004/689/EF bør ophæves —

VEDTAGET DENNE AFGØRELSE:

Artikel 1

Nedsættelse

Der nedsættes herved et udvalg for social beskyttelse (»udvalget«) med rådgivende status, der skal fremme samarbejdet om politikkerne vedrørende social beskyttelse mellem medlemsstaterne samt mellem disse og Kommissionen i fuld overensstemmelse med traktaten og under hensyn til Unionens institutioners og organer.

Artikel 2

Funktioner

1. Udvalget har til opgave:

a) at følge den sociale situation og udviklingen i politikkerne vedrørende social beskyttelse i medlemsstaterne og i Unionen

b) at fremme udvekslingen af oplysninger, erfaringer og god praksis mellem medlemsstaterne og med Kommissionen

c) med forbehold af traktatens artikel 240 at udarbejde rapporter, afgive udtalelser og iværksætte andre aktiviteter på de områder, der hører under dets kompetence, på Rådets eller Kommissionens anmodning eller på eget initiativ.

2. Med henblik på stykke 1 skal udvalget navnlig tilstræbe:

a) at anvende den åbne koordineringsmetode, herunder blandt andet at gøre brug af fælles aftalte overvågningsinstrumenter og gennemføre gensidigt aftalte evalueringsordninger i gennemførelsen af fælles målsætninger vedtaget af Rådet

b) at bidrage til alle aspekter af det europæiske semester inden for sit kompetenceområde og rapportere herom til Rådet

c) i det omfang det er hensigtsmæssigt at samarbejde med andre relevante organer og udvalg vedrørende sociale og økonomiske politikområder, såsom Beskæftigelsesudvalget, Det Økonomiske og Finansielle Udvalg, Udvalget for Økonomisk Politik og Folkesundhedsgruppen på Højt Plan.

3. Udvalget vedtager hvert år et arbejdsprogram under hensyntagen til Rådets og Kommissionens politiske prioriteter. Arbejdsprogrammet fremsendes til Rådet.

4. Under udførelsen af sit mandat samarbejder udvalget med arbejdsmarkedets parter. I denne sammenhæng etablerer udvalget kontakter med arbejdsmarkedets parter på det sociale trepartstopmøde om vækst og beskæftigelse, der er nedsat ved Rådets afgørelse 2003/174/EF (6). Udvalget etablerer hensigtsmæssige kontakter med ikkestatslige organisationer i den sociale sektor, idet der tages hensyn til deres respektive roller og ansvar på området for social beskyttelse. Europa-Parlamentet skal også holdes underrettet om udvalgets aktiviteter.

5. Udvalget kan gøre brug af eksterne eksperter, når dette er påkrævet.

6. Udvalget etablerer kontakter med repræsentanter for kandidatlandene.

Artikel 3

Medlemmer

1. Hver medlemsstat og Kommissionen udpeger to medlemmer til udvalget. De kan også udpege to suppleanter.

2. Medlemsstaterne og Kommissionen gør deres yderste for at opnå en ligelig fordeling mellem kønnene ved sammensætningen af udvalget.

Artikel 4

Arbejdsmetoder

1. Udvalget vælger en formand blandt de medlemmer, der er udpeget af medlemsstaterne, for en toårig periode. Formanden kan genvælges én gang for en periode på yderligere to år. Udvalget kan i behørigt begrundede tilfælde med henblik på at sikre effektiviteten og kontinuiteten i sit arbejde beslutte at forlænge formandens periode med op til otte måneder. Formanden kan samlet varetage funktionen i op til fire år og otte måneder.

2. Formanden bistås af fire næstformænd, hvoraf de to vælges af udvalget blandt dets medlemmer for en toårig periode, der kan forlænges én gang. Den tredje næstformand repræsenterer den medlemsstat, som har formandskabet i Rådet. Den fjerde næstformand repræsenterer den medlemsstat, som efterfølgende får formandskabet.

3. Formanden delegerer sin stemmeret til sin suppleant.

4. Formanden indkalder til møde i udvalget, enten på eget initiativ eller på anmodning af mindst halvdelen af udvalgets medlemmer.

5. Udvalget fastsætter selv sin forretningsorden.

6. Udgifterne refunderes i overensstemmelse med de gældende administrative bestemmelser.

7. Kommissionen stiller passende analytisk og organisatorisk støtte til rådighed for udvalget. Kommissionen udpeger en af sine medarbejdere til sekretær. Sekretæren og de medarbejdere, der bistår denne, handler efter instruks fra udvalget, når de bistår udvalget med at udføre dets opgaver. Sekretæren holder kontakt med Generalsekretariatet for Rådet om afholdelsen af møder.

Artikel 5

Arbejdsgrupper

1. Udvalget kan overlade behandlingen af særlige spørgsmål til suppleanterne eller nedsætte arbejdsgrupper med dette formål. Formandsposten for en sådan arbejdsgruppe varetages enten af en næstformand i udvalget, et ordinært medlem af eller en suppleant i udvalget, en tjenestemand fra Kommissionen eller et medlem af selve arbejdsgruppen, der udnævnes af udvalget.

2. Kommissionen stiller passende analytisk og organisatorisk støtte til rådighed for arbejdsgrupperne.

3. Arbejdsgrupperne kan anmode eksperter om bistand.

4. Udvalget kan endvidere etablere fælles arbejdsgrupper med andre udvalg eller organer, hvis oprettelse og styrelsesregler fastsættes i fællesskab.

Artikel 6

Overgangsbestemmelser

Mandatperioden for et medlem, der er valgt i overensstemmelse med artikel 3 i afgørelse 2004/689/EF, løber indtil udgangen af denne mandatperiode som fastsat i overensstemmelse med artikel 4 i nærværende afgørelse. Datoen for indledningen af en sådan mandatperiode anses for at være datoen for den udvælgelse, der har fundet sted i overensstemmelse med artikel 3 i afgørelse 2004/689/EF.

Artikel 7

Ophævelse

Afgørelse 2004/689/EF ophæves med virkning fra datoen for det første møde i udvalget, efter at nærværende afgørelse er trådt i kraft. Dette møde i udvalget finder sted senest fire måneder efter datoen for vedtagelsen af nærværende afgørelse.

Artikel 8

Ikrafttræden

Denne afgørelse træder i kraft dagen efter offentliggørelsen i Den Europæiske Unions Tidende.

Udfærdiget i Bruxelles, den 11. maj 2015. På Rådets vegne J. DŪKLAVS Formand

(1) EFT C 8 af 12.1.2000, s. 7.

(2) Rådets afgørelse 2000/436/EF af 29. juni 2000 om nedsættelse af et udvalg for social beskyttelse (EFT L 172 af 12.7.2000, s. 26).

(3) Rådets afgørelse 2004/689/EF af 4. oktober 2004 om nedsættelse af et udvalg for social beskyttelse og ophævelse af afgørelse 2000/436/EF (EUT L 314 af 13.10.2004, s. 8).

(4) Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker (EUT L 209 af 2.8.1997, s. 1).

(5) Europa-Parlamentets og Rådets forordning (EU) nr. 1176/2011 af 16. november 2011 om forebyggelse og korrektion af makroøkonomiske ubalancer (EUT L 306 af 23.11.2011, s. 25).

(6) Rådets afgørelse 2003/174/EF af 6. marts 2003 om et socialt trepartstopmøde om vækst og beskæftigelse (EUT L 70 af 14.3.2003, s. 31).